Likumprojekts

**Grozījumi Republikas pilsētas domes un novada domes
vēlēšanu likumā**

Izdarīt Republikas pilsētas domes un novada domes vēlēšanu likumā (Latvijas Republikas Saeimas un Ministru Kabineta Ziņotājs, [1994,](https://likumi.lv/ta/id/57839-republikas-pilsetas-domes-un-novada-domes-velesanu-likums#n3) [3.](https://likumi.lv/ta/id/57839-republikas-pilsetas-domes-un-novada-domes-velesanu-likums#n3), [5.](https://likumi.lv/ta/id/57839-republikas-pilsetas-domes-un-novada-domes-velesanu-likums#n5) nr.; [1996,](https://likumi.lv/ta/id/57839-republikas-pilsetas-domes-un-novada-domes-velesanu-likums#n23) [23.](https://likumi.lv/ta/id/57839-republikas-pilsetas-domes-un-novada-domes-velesanu-likums#n23), [24.](https://likumi.lv/ta/id/57839-republikas-pilsetas-domes-un-novada-domes-velesanu-likums#n24) nr.; [2000,](https://likumi.lv/ta/id/57839-republikas-pilsetas-domes-un-novada-domes-velesanu-likums#n10) [10.](https://likumi.lv/ta/id/57839-republikas-pilsetas-domes-un-novada-domes-velesanu-likums#n10) nr.; [2001,](https://likumi.lv/ta/id/57839-republikas-pilsetas-domes-un-novada-domes-velesanu-likums#n1) [1.](https://likumi.lv/ta/id/57839-republikas-pilsetas-domes-un-novada-domes-velesanu-likums#n1) nr.; [2002,](https://likumi.lv/ta/id/57839-republikas-pilsetas-domes-un-novada-domes-velesanu-likums#n12) [12.](https://likumi.lv/ta/id/57839-republikas-pilsetas-domes-un-novada-domes-velesanu-likums#n12) nr.; [2004,](https://likumi.lv/ta/id/57839-republikas-pilsetas-domes-un-novada-domes-velesanu-likums#n24) [24.](https://likumi.lv/ta/id/57839-republikas-pilsetas-domes-un-novada-domes-velesanu-likums#n24) nr.; [2007,](https://likumi.lv/ta/id/57839-republikas-pilsetas-domes-un-novada-domes-velesanu-likums#n11) [11.](https://likumi.lv/ta/id/57839-republikas-pilsetas-domes-un-novada-domes-velesanu-likums#n11) nr.; [2008,](https://likumi.lv/ta/id/57839-republikas-pilsetas-domes-un-novada-domes-velesanu-likums#n8) [8.](https://likumi.lv/ta/id/57839-republikas-pilsetas-domes-un-novada-domes-velesanu-likums#n8), 22. nr.; Latvijas Vēstnesis, 2012, 203. nr.; 2013, 40., 188. nr.) šādus grozījumus:

1.  Izteikt 2. panta pirmo daļu šādā redakcijā:

"(1) Novada domē ievēlējamo deputātu skaitu nosaka atbilstoši iedzīvotāju skaitam, kāds attiecīgās pašvaldības administratīvajā teritorijā vēlēšanu izsludināšanas dienā ir reģistrēts Iedzīvotāju reģistrā:

līdz 30 000 iedzīvotāju – 15 deputāti;

no 30 001 līdz 60 000 iedzīvotāju – 19 deputāti;

vairāk nekā 60 000 iedzīvotāju – 23 deputāti."

2. Izteikt 18. panta pirmo daļu šādā redakcijā:

"(1) Vēlēšanu komisijas pieņem tikai tādus kandidātu sarakstus, kuru iesniedzēji par attiecīgo sarakstu speciālā domes vēlēšanu komisijas depozīta kontā ir iemaksājuši drošības naudu. Drošības nauda par kandidātu sarakstu domes vēlēšanām ir šāda:

150 *euro* – ja pašvaldības administratīvajā teritorijā ir līdz 30 000 iedzīvotāju;

180 *euro* – ja pašvaldības administratīvajā teritorijā ir no 30 001 līdz 60 000 iedzīvotāju;

210 *euro* – ja pašvaldības administratīvajā teritorijā ir vairāk nekā 60 000 iedzīvotāju."

3. Papildināt pārejas noteikumus ar 14., 15. un 16. punktu šādā redakcijā:

"14. Grozījumi šā likuma 2. panta pirmajā daļā par deputātu skaitu novada domē un republikas pilsētas domē un par likuma 2. panta otrās daļas izslēgšanu ir piemērojami, nosakot ievēlējamo deputātu skaitu pašvaldību vēlēšanās, sākot ar 2021. gada pašvaldību vēlēšanām.

15. No dienas, kad iesniegts pieteikums par 2021. gada attiecīgās republikas pilsētas un novada vēlēšanu komisijas lēmuma par vēlēšanu rezultātu apstiprināšanu apstrīdēšanu vai pārsūdzēšanu, līdz dienai, kad stājas spēkā lēmums par atkārtoto vēlēšanu rezultātu apstiprināšanu, republikas pilsētas vai novada pašvaldības darbu pēc 2021. gada 1. jūlija nodrošina esošā republikas pilsētas dome vai novada dome saskaņā ar normatīvajiem aktiem, kas regulē pašvaldības darbību.

16. No dienas, kad iesniegts pieteikums par 2021. gada attiecīgā vēlēšanu iecirkņa komisijas lēmuma par vēlēšanu rezultātu apstiprināšanu vai attiecīgās republikas pilsētas vai novada vēlēšanu komisijas lēmuma par novada domes vēlēšanu rezultātu apstiprināšanu apstrīdēšanu vai pārsūdzēšanu, līdz dienai, kad stājas spēkā atkārtotās balsošanas rezultāti, republikas pilsētas vai novada pašvaldības darbu pēc 2021. gada 1. jūlija nodrošina esošā republikas pilsētas dome vai novada dome saskaņā ar normatīvajiem aktiem, kas regulē pašvaldības darbību."

Vides aizsardzības un

reģionālās attīstības ministra vietā –

veselības ministre

I. Viņķele